D'acord amb l'article 132 de l'Estatut d'autonomia, correspon a la Generalitat la competència exclusiva en matèria de protecció civil, que inclou la planificació d'aquesta matèria, com també els serveis de prevenció d'incendis, entre d'altres.
Així mateix, d'acord amb l'article 141.3 correspon també a la Generalitat la competència exclusiva en matèria d'espectacles i activitats recreatives.
La Llei 3/2010, del 18 de febrer, de prevenció i seguretat en matèria d'incendis en establiments, activitats, infraestructures i edificis, ordena i regula, amb caràcter general, les actuacions públiques de prevenció i seguretat, amb la finalitat de configurar un sistema que integri els mecanismes, els protocols i les actuacions que permetin garantir uns elevats nivells de seguretat en matèria d'incendis, amb independència de la titularitat pública o privada.
Resten sotmesos a aquesta Llei, en els termes que s'hi estableixen, els establiments, les activitats, les infraestructures i els edificis situats en el territori de Catalunya que puguin generar una situació de risc per a les persones, els béns o el medi ambient en cas d'incendi.
El capítol II del títol VII, sobre potestats d'inspecció i control, de la Llei 26/2010, del 3 d'agost, de règim jurídic i de procediment de les administracions públiques de Catalunya, disposa que les administracions públiques de Catalunya poden encomanar l'exercici de les funcions d'inspecció i control a entitats col·laboradores degudament habilitades en els termes establerts per aquesta Llei i per la normativa sectorial en cada cas.
L'habilitació esmentada atorga la condició d'entitat col·laboradora i es fa per resolució administrativa dictada per l'òrgan competent, per la qual es declara l'aptitud i la capacitat d'una entitat col·laboradora i del seu personal tècnic per exercir funcions d'inspecció i control en un àmbit material que la legislació aplicable reserva a l'Administració pública.
S'estableix també en aquesta Llei que les entitats col·laboradores són entitats tècniques especialitzades, públiques o privades, amb personalitat jurídica pròpia, que han de disposar de mitjans materials i personals i complir els requisits de solvència tècnica i financera que s'estableixin per reglament.
També s'estableix que actuïn d'acord amb els principis d'imparcialitat, confidencialitat i responsabilitat i que compleixin, en general, les obligacions i els requisits que s'hi disposen.
En darrer terme, s'estableix un règim d'infraccions i sancions de les entitats esmentades.
Pel que fa a la Llei 3/2010 abans esmentada, el darrer títol, el V, regula les entitats col·laboradores de l'Administració que exerceixen les seves funcions en l'àmbit de la prevenció i la seguretat en matèria d'incendis, com a complement a l'actuació administrativa i arran de la desvinculació del règim normatiu associat a la Llei 3/1998, de 27 de febrer, d'intervenció integral de l'Administració ambiental, que va implicar la necessitat de revisar el règim i les funcions de les entitats col·laboradores de l'Administració en aquesta matèria.
Aquest àmbit s'emmarca en els conceptes de seguretat pública i protecció civil, la qual cosa justifica el compliment de la Directiva 2006/123/CE del Parlament Europeu i del Consell, de 12 de desembre de 2006, relativa als serveis en el mercat interior, amb les especificitats sobre el règim d'autoritzacions establertes per l'article 9 de la dita Directiva.
Per tant, amb la implantació del sistema de prevenció i seguretat en matèria d'incendis, establert per la Llei 3/2010, del 18 de febrer, es redefineix i es reordena el paper de les entitats col·laboradores de l'Administració en l'àmbit de la prevenció i la seguretat en matèria d'incendis, diferenciat de l'àmbit de la prevenció i control ambiental establert per la Llei 20/2009, del 4 de desembre, de prevenció i control ambiental de les activitats, que té per objecte establir el sistema d'intervenció administrativa de les activitats amb incidència ambiental.
Així mateix, pel que fa a les funcions en matèria de protecció civil que les entitats col·laboradores poden exercir en l'àmbit d'inspecció i control i d'elaboració d'informes tècnics principalment, cal destacar que la Llei 4/1997, de 20 de maig, de protecció civil de Catalunya, estableix que s'han de determinar per reglament el catàleg d'activitats i el tipus de centres que estan obligats a adoptar mesures d'autoprotecció i a mantenir els mitjans personals i materials necessaris per afrontar situacions de risc i d'emergència.
Aquest desplegament legal es va dur a terme mitjançant l'aprovació del Decret 82/2010, de 29 de juny, pel qual es va adoptar el catàleg d'activitats i centres obligats a adoptar mesures d'autoprotecció i es va fixar el contingut d'aquestes mesures, el qual queda derogat pel Decret 30/2015, de 3 de març, pel qual s'aprova el catàleg d'activitats i centres obligats a adoptar mesures d'autoprotecció i es fixa el contingut d'aquestes mesures, que entra en vigor al cap d'un mes de la seva publicació al DOGC.
Així, en aquest marc, l'article 27 del Decret 30/2015, de 3 de març, esmentat, estableix que el departament competent en matèria de protecció civil, els municipis i ens supramunicipals que prestin assistència al municipi poden encomanar a entitats col·laboradores de l'Administració degudament acreditades l'exercici de funcions d'inspecció i control, com també l'elaboració d'informes sobre els plans d'autoprotecció de centres i d'activitats inclosos dins l'àmbit d'aplicació d'aquest Decret.
A més, aquest precepte disposa que les entitats col·laboradores de l'Administració han d'estar degudament habilitades pel departament competent en matèria de protecció civil, segons la normativa de procediment i règim jurídic de les administracions públiques de Catalunya i el que s'estableixi reglamentàriament.
D'altra banda, l'article 18 de la Llei 11/2009, del 6 de juliol, de regulació administrativa dels espectacles públics i les activitats recreatives, estableix que la Generalitat pot acreditar i habilitar entitats col·laboradores de l'Administració perquè emetin informes tècnics, certificacions i actes de verificació o control, en el marc dels procediments d'atorgament de llicències i d'autoritzacions, de control, d'inspecció i de sanció regulats per aquesta Llei, d'acord amb el que estableixen la Llei esmentada i el seu desplegament reglamentari.
Les acreditacions i les habilitacions a què fa referència aquest precepte s'han d'atorgar després de comprovar que els sol·licitants compleixen els requisits de capacitat tècnica i la solvència empresarial establerts per reglament, han de tenir caràcter temporal i poden ser revocades en el cas que els sol·licitants exerceixin les seves funcions d'una manera deficient.
El títol primer del Reglament d'espectacles públics i activitats recreatives, aprovat pel Decret 112/2010, de 31 d'agost, regula l'actuació de les entitats col·laboradores de l'Administració en l'àmbit dels establiments oberts al públic, dels espectacles públics i de les activitats recreatives.
Aquestes entitats han de servir per agilitzar els procediments de control dels establiments, les activitats i els espectacles que estableix aquest Reglament.
Finalment, el Reglament conté cinc annexos, el segon dels quals és el relatiu a les entitats col·laboradores de l'Administració.
Per tot això, als efectes d'unificar en un únic text normatiu així com justificar els elements comuns de totes les entitats col·laboradores amb capacitat, coneixements i especialització en aquelles matèries que corresponen al Departament competent en matèria de seguretat pública;
Vistos els informes de la Comissió de Protecció Civil de Catalunya i de l'Autoritat Catalana de Protecció de Dades, així com el dictamen del Consell de Treball Econòmic i Social de Catalunya i l'informe de la Comissió de Govern Local;
1.1 Aquest Decret té per objecte regular el sistema d'autorització, el funcionament i la supervisió de les entitats col·laboradores de les administracions públiques catalanes que han de dur a terme les funcions d'avaluació i d'inspecció i control dels establiments, activitats, infraestructures i edificis pel que fa a la prevenció i la seguretat en matèria d'incendis i els espectacles públics, les activitats recreatives i els establiments oberts al públic, d'acord amb el que estableixen les normatives específiques en cadascuna d'aquestes matèries, com també en relació amb les mesures de protecció civil i les condicions de les activitats i centres amb obligació d'autoprotecció en protecció civil, d'acord amb la normativa de protecció civil.
1.2 El règim d'intervenció administrativa en els àmbits a què fa referència aquest Decret s'exerceix per mitjà de les entitats col·laboradores de les administracions públiques catalanes autoritzades per actuar a Catalunya pel departament competent en matèria de seguretat pública de l'Administració de la Generalitat mitjançant l'òrgan o unitat directiva que específicament s'estableix a aquest efecte en aquest Decret.
2.1 Als efectes d'aquest Decret, els àmbits d'actuació de les entitats col·laboradores de l'Administració són:
a) Àmbit de la prevenció i la seguretat en matèria d'incendis i dels establiments oberts al públic, espectacles públics i activitats recreatives.
b) Àmbit de la protecció civil.
2.2 Les entitats autoritzades han de fer constar expressament la condició d'entitats col·laboradores de l'Administració en l'àmbit que correspongui en les actes, els informes, les certificacions i qualsevol altre document que emetin sempre que actuïn en virtut de la seva condició d'entitats autoritzades per als àmbits esmentats.
El sistema d'autorització que regula aquest Decret té com a finalitats:
a) Permetre que s'acreditin com a entitats col·laboradores de l'Administració en l'àmbit de la prevenció i la seguretat en matèria d'incendis i dels establiments oberts al públic, espectacles públics i activitats recreatives o en l'àmbit de la protecció civil totes les entitats públiques o privades que compleixin els criteris d'independència i imparcialitat, de confidencialitat, de compatibilitat, d'organització, de responsabilitat social en matèria d'oportunitat entre dones i homes, de qualitat, de personal, de mitjans i equipament i altres que té en compte aquest Decret, d'acord amb la normativa aplicable en aquesta matèria.
b) Disposar d'un nombre suficient d'entitats autoritzades per dur a terme les funcions que estableix la normativa vigent en relació amb la prevenció i la seguretat en matèria d'incendis en establiments, activitats, infraestructures i edificis, amb les mesures i condicions d'autoprotecció en matèria de protecció civil i amb els espectacles públics i les activitats recreatives.
c) Unificar i homogeneïtzar els requisits i procediments per a les entitats segons els diferents àmbits d'actuació a què fa referència l'article anterior.
a) Acte de comprovació en matèria de prevenció d'incendis: acte de verificació in situ dut a terme per una Administració o una entitat col·laboradora de l'Administració que té per objecte verificar que es compleixen totes i cadascuna de les prescripcions i determinacions establertes per la legislació sectorial aplicable corresponent i, específicament, les assenyalades en l'autorització o llicència sol·licitada.
b) Control preventiu en matèria de prevenció d'incendis: acte de verificació, dut a terme per una Administració o una entitat col·laboradora de l'Administració, del compliment de les prescripcions i determinacions establertes a la legislació aplicable sobre prevenció i seguretat en cas d'incendi, a la memòria o projecte tècnic presentats i les indicades en els actes administratius corresponents, amb l'emissió de l'informe corresponent.
c) Certificació: emissió d'una declaració o certificat basats en la decisió presa després d'un acte de comprovació o verificació, que assegura que es compleixen les prescripcions i determinacions que corresponen d'acord amb la normativa vigent.
d) Control de verificació en matèria d'espectacles públics i activitats recreatives: acte de verificació in situ dut a terme per una entitat col·laboradora de l'Administració de la Generalitat que té per objecte verificar que les activitats d'espectacles públics i recreatives compleixen totes i cadascuna de les prescripcions i requisits establerts per la legislació sectorial aplicable corresponent i, específicament, els assenyalats en l'autorització, llicència o comunicació prèvia.
e) Control inicial en determinats espectacles públics: acte de verificació in situ dut a terme per una entitat col·laboradora de l'Administració, abans de l'inici de les activitats en estructures desmuntables i itinerants de carpes, envelats o tendals, i de circ, per tal de comprovar que les certificacions i la documentació aportada compleixen totes i cadascuna de les prescripcions i requisits establerts per la legislació sectorial aplicable corresponent.
f) Control periòdic de funcionament en matèria d'espectacles públics i activitats recreatives: acte de revisió in situ en els establiments d'espectacles públics i activitats recreatives on aquests es realitzen, dut a terme per una entitat col·laboradora de l'Administració, que té per objecte revisar periòdicament que es compleixen totes i cadascuna de les prescripcions i requisits establerts per la legislació sectorial aplicable corresponent i, específicament, els assenyalats en l'autorització, llicència o comunicació prèvia.
g) Informe d'avaluació sobre les entitats col·laboradores de l'Administració: document que emet l'Administració per tal de controlar l'activitat de les entitats col·laboradores i, si s'escau, detectar irregularitats o aspectes a millorar en relació amb el seu funcionament.
h) Informe d'al·legacions sobre els plans d'autoprotecció: consideracions que emet l'Administració local de referència o l'entitat col·laboradora de l'Administració o, si escau, l'organisme sectorial, sobre un pla d'autoprotecció d'acord amb la legislació de protecció civil.
i) Informe tècnic: document favorable o desfavorable que emet l'Administració o l'entitat col·laboradora de l'Administració, en el marc de l'acte de comprovació o de verificació o control preventiu, amb la descripció i anàlisi de les característiques tècniques del control o comprovació, o en el marc de la normativa de protecció civil d'acord amb els actes de verificació dels procediments i documents previstos a la seva legislació específica.
j) Col·laboració en la inspecció: acte de verificació o control in situ dut a terme per una entitat col·laboradora de l'Administració que té per objecte verificar que es compleixen totes i cadascuna de les prescripcions i determinacions establertes per la legislació sectorial aplicable, als efectes del corresponent auxili i suport a l'Administració, sens perjudici de les funcions inspectores que aquesta exerceixi.
Funcionament de les entitats col·laboradores de l'Administració
El funcionament de les entitats col·laboradores de l'Administració a què fa referència aquest Decret està subjecte als requeriments tècnics, mètodes i règims de gestió que fixa la normativa aplicable, als continguts de la resolució d'autorització i, si escau, als fixats a les instruccions tècniques, procediments i protocols aprovats per la direcció general competent corresponent per raó de la matèria.
Les funcions que corresponen a les entitats col·laboradores de l'Administració regulades en aquest Decret són les següents:
a) La realització de l'acte de comprovació i l'expedició del certificat d'acte de comprovació corresponent, en les condicions, termes i supòsits establerts als articles 20 i 25 de la Llei 3/2010, del 18 de febrer, de prevenció i seguretat en matèria d'incendis en establiments, activitats, infraestructures i edificis, i la realització de funcions de verificació o d'inspecció i control que s'estableixin a l'empara dels articles 8 i 20 i, si s'escau, l'article 22 de la Llei 3/2010 esmentada.
b) L'emissió d'informes tècnics, certificacions i actes de verificació per acreditar la veracitat i la idoneïtat tècnica de les sol·licituds, dels projectes i de les construccions i els equipaments per a la tramitació de comunicacions prèvies, llicències i autoritzacions previstes a la llei reguladora dels espectacles públics i les activitats recreatives, així com a la seva normativa de desplegament.
c) L'elaboració de l'informe tècnic previ preceptiu per a l'homologació i per a les actualitzacions i revisions dels plans d'autoprotecció de les activitats i centres amb obligació d'autoprotecció en protecció civil.
d) L'elaboració dels informes d'avaluació periòdica de la implantació dels plans d'autoprotecció homologats de les activitats i centres amb obligació d'autoprotecció en protecció civil, així com fer el seguiment i control de l'evolució dels simulacres que es realitzin, si s'escau.
e) Col·laborar tècnicament en la formulació i tramitació de les al·legacions municipals dels ajuntaments afectats sobre els plans d'autoprotecció de les activitats i centres, d'interès per a la protecció civil de Catalunya, així com, si escau, la formulació de les al·legacions dels organismes sectorials afectats sobre els plans d'autoprotecció que es requereixin.
f) Col·laboració, auxili i suport en la inspecció i control, en relació amb el compliment de la legislació sectorial aplicable en el seu àmbit d'actuació, així com qualsevol altra funció que els atribueixi la normativa en matèria de protecció civil, en matèria de prevenció i seguretat en incendis i en matèria d'espectacles públics i activitats recreatives.
Són drets de les entitats col·laboradores de l'Administració:
a) Dur a terme les actuacions per a les quals han obtingut l'autorització.
b) Rebre informació sobre les reclamacions que persones físiques o jurídiques efectuïn en contra de la seva actuació.
c) Demanar a la direcció general competent per raó de la matèria segons l'àmbit d'actuació la suspensió temporal voluntària de l'autorització per un període màxim d'un any i, si s'escau, que es deixi sense efecte definitivament.
d) Percebre les contraprestacions corresponents, d'acord amb les tarifes que prèviament s'hagin fixat.
e) Rebre de les entitats sotmeses a la seva actuació tota la informació, documentació i col·laboració necessàries per dur a terme les seves funcions.
8.1 Són obligacions de les entitats col·laboradores de l'Administració de la Generalitat:
a) Totes les obligacions de les entitats col·laboradores previstes a la legislació de règim jurídic i de procediment de les administracions públiques de Catalunya.
b) Complir en tot moment la normativa que els sigui aplicable i les condicions establertes en la resolució d'autorització, i efectuar les adaptacions pertinents, d'acord amb aquesta normativa.
c) Complir els requisits d'independència i imparcialitat establerts en aquest Decret en l'exercici de les seves funcions com a entitat col·laboradora, així com garantir la confidencialitat de la informació obtinguda que es coneix per raó de les tasques que estableix aquest Decret.
d) Responsabilitzar-se de les actes, informes i certificacions emesos en l'exercici de les seves funcions com a entitat col·laboradora, expedir-los en el format i termini establerts i no emetre aquests documents de forma negligent o amb dades falsejades.
e) Comunicar a la direcció general competent per raó de la matèria segons l'àmbit d'actuació, sempre que aquesta ho determini i en la forma que ho estableixi, les actuacions que realitza com a entitat col·laboradora per tal que l'Administració les pugui supervisar, si escau.
f) Justificar que compleixen els requisits exigibles, quan l'Administració els ho sol·liciti.
g) Col·laborar amb l'Administració i, especialment, en tot el que sol·liciti en cas que l'entitat sigui inspeccionada o sigui supervisada una actuació seva.
h) Utilitzar els serveis i sistemes d'informació i els mitjans electrònics, informàtics i telemàtics d'acord amb les instruccions establertes per l'Administració.
i) Complir la funció del control preventiu, si s'escau, i la de l'acte de comprovació d'una manera ajustada a la realitat dels fets i de la documentació, d'acord amb la normativa aplicable per raó de la matèria sobre prevenció i seguretat d'incendis, d'acord amb les instruccions, procediments i protocols establerts per l'Administració.
j) Informar degudament les persones titulars de les activitats, espectacles, establiments o edificis en els quals s'hagi realitzat l'acte de comprovació, de les deficiències o disconformitats detectades, a fi que aquestes puguin emprendre les mesures correctores convenients.
k) Complir les funcions d'avaluació i de col·laboració, auxili i suport en la inspecció i control sobre les mesures de protecció civil i les condicions de les activitats i centres amb obligació d'autoprotecció en protecció civil, d'acord amb la normativa aplicable i les instruccions de l'Administració, i informar degudament les persones titulars de les activitats i centres en els quals s'hagi realitzat una inspecció sobre el seu contingut, en especial pel que fa als aspectes que es considerin convenients sobre les condicions d'autoprotecció i les deficiències detectades, d'acord amb les instruccions establertes per l'Administració.
l) Realitzar totes les actuacions de control d'establiments i espectacles per a les quals estiguin autoritzades que els siguin encomanades formalment dins dels terminis legalment establerts.
m) Mantenir els expedients, la documentació, les actes, les certificacions i les dades dels controls efectuats durant un període mínim de cinc anys, en condicions que en garanteixin la fiabilitat, la no-manipulació i la confidencialitat.
n) Informar l'Administració de totes les modificacions respecte de les condicions que van donar lloc a l'autorització i canvis de personal tècnic en l'entitat.
o) Indemnitzar pels danys i perjudicis que causin amb la seva actuació, d'acord amb la normativa que sigui aplicable.
p) Complir les obligacions derivades de l'aplicació de la legislació vigent en matèria de transparència, accés a la informació pública i bon govern.
8.2 També és obligació de les entitats col·laboradores de l'Administració adoptar les mesures necessàries per assegurar que:
a) El personal tècnic que realitza tasques en l'àmbit de la prevenció i la seguretat en matèria de prevenció i seguretat en cas d'incendi, en espectacles públics i activitats recreatives i en la protecció civil està degudament habilitat, d'acord amb les disposicions d'aquest Decret i la resta de normativa que ho regula.
b) El seu personal realitza les tasques amb independència, objectivitat i d'acord amb criteris professionals i els adequats estàndards de qualitat.
c) El seu personal compleix la normativa aplicable per raó de la matèria i, si s'escau, els procediments, instruccions i protocols tècnics corresponents.
Personal tècnic habilitat de les entitats col·laboradores
9.1 Les entitats col·laboradores de l'Administració en matèria de prevenció i seguretat corresponents al departament competent en matèria de seguretat pública han de disposar del personal tècnic habilitat per dur a terme les tasques que es regulen en aquest Decret, d'acord amb la normativa corresponent, i han d'incloure mecanismes que assegurin la no-discriminació per raó de sexe en la selecció d'aquest personal.
9.2 El tractament de les dades de caràcter personal relatives al personal tècnic habilitat de les entitats col·laboradores s'ha de fer d'acord amb el que estableix la normativa de protecció de dades de caràcter personal, per mitjà del fitxer de dades de caràcter personal que crea aquest Decret, l'estructura i el contingut del qual s'especifiquen a l'annex 3.
Personal tècnic habilitat en l'àmbit de la prevenció i la seguretat en matèria d'incendis i dels establiments oberts al públic, espectacles públics i activitats recreatives
10.1 Les entitats col·laboradores en l'àmbit de la prevenció i la seguretat en matèria d'incendis i dels establiments oberts al públic, espectacles públics i activitats recreatives han de disposar de personal tècnic amb la condició de tècnic o tècnica habilitat de nivell bàsic o de nivell avançat expedida per la direcció general competent en matèria de prevenció, extinció d'incendis i salvaments, i amb compliment dels requisits i del procediment establert a l'Ordre INT/22/2013, d'1 de febrer, per la qual s'aprova el procediment per a l'habilitació dels tècnics i tècniques d'entitats col·laboradores de l'Administració per actuar en l'àmbit de la prevenció i la seguretat en matèria d'incendis, o la disposició que la substitueixi.
10.2 D'acord amb les disposicions de l'Ordre esmentada a l'apartat anterior, l'habilitació de nivell bàsic és l'habilitació mínima que permet realitzar funcions d'emissió d'informes tècnics, certificacions i actes de verificació o control en l'àmbit de la prevenció i la seguretat en matèria d'incendis, en el marc de les funcions definides als articles 8 i 20 de la Llei 3/2010, del 18 de febrer, relatives a la competència municipal de verificació de les condicions de seguretat.
L'habilitació de nivell avançat permet realitzar les funcions definides a l'article 25 de la Llei 3/2010, esmentada.
10.3 Les entitats col·laboradores en l'àmbit de la prevenció i la seguretat en matèria d'incendis i dels establiments oberts al públic, espectacles públics i activitats recreatives han de disposar de personal tècnic capacitat per dur a terme les funcions en els àmbits d'actuació definits a la reglamentació en la matèria d'espectacles públics i activitats recreatives i, específicament, sobre control d'aforament.
La direcció general competent en matèria d'espectacles públics i activitats recreatives ha d'establir els procediments, protocols i instruccions corresponents i, si escau, pot establir procediments específics de capacitació del personal tècnic per realitzar aquestes funcions.
Personal tècnic habilitat en l'àmbit de la protecció civil
11.1 Les entitats col·laboradores en l'àmbit de la protecció civil han de disposar de personal amb la condició de tècnic o tècnica acreditat pel departament competent en matèria de protecció civil per a l'elaboració de plans d'autoprotecció en l'àmbit de la protecció civil i amb la formació específica que s'estableixi per ordre del departament competent en matèria de protecció civil.
11.2 El personal amb la condició de tècnic o tècnica acreditat per a l'elaboració de plans d'autoprotecció d'activitats i centres d'interès per a la protecció civil local en l'àmbit de l'autoprotecció, prèvia la formació a què fa referència l'apartat anterior, solament pot fer les funcions d'avaluació i de col·laboració, auxili i suport en la inspecció i control com a personal de les entitats col·laboradores sobre les dites activitats i centres d'interès per a la protecció civil local.
11.3 Aquest personal està obligat a seguir les directrius i procediments de treball i els plans de formació contínua que la direcció general competent en matèria de protecció civil estableixi.
Revocació, suspensió i pèrdua de la condició de tècnic o tècnica habilitat
12.1 En el supòsit que els tècnics habilitats per actuar en l'àmbit de les entitats col·laboradores en matèria de prevenció i seguretat corresponents al departament competent en matèria de seguretat pública perdin algun dels requisits necessaris, o duguin a terme actuacions irregulars, mancades de rigor o de professionalitat, la direcció general competent en matèria de protecció civil o de prevenció i extinció d'incendis, segons escaigui, iniciarà el corresponent expedient de revocació o suspensió temporal de la condició de tècnic o tècnica habilitat, amb l'adopció de les mesures cautelars que corresponguin.
Acreditades aquestes circumstàncies, prèvia audiència de quinze dies dels interessats, la direcció general competent en matèria de protecció civil o bé la competent en matèria de prevenció i extinció d'incendis, a proposta si escau de la direcció general competent en matèria d'espectacles públics i activitats recreatives, ha d'adoptar la resolució corresponent, que pot implicar la revocació o suspensió temporal, segons el procediment que s'estableix a l'apartat 2 d'aquest article.
12.2 La pèrdua d'algun dels requisits necessaris per obtenir la condició de tècnic o tècnica habilitat o la constatació d'actuacions mancades de rigor, de professionalitat o irregulars pot comportar la revocació de l'habilitació.
Els òrgans corresponents de les direccions generals competents en cada àmbit han de portar a terme l'actuació de supervisió i control de l'actuació dels tècnics habilitats, a fi de constatar la pèrdua d'algun dels requisits necessaris per obtenir la condició de tècnic o tècnica habilitat o la realització d'actuacions mancades de rigor, de professionalitat o irregulars.
A aquests efectes, aquests òrgans poden fer intervencions in situ per tal de valorar sobre el terreny la competència del tècnic habilitat objecte de la intervenció, o bé intervencions a posteriori per tal de comprovar la competència del tècnic habilitat mitjançant l'avaluació dels dictàmens emesos durant el transcurs d'una actuació seva.
Els processos d'intervenció han de portar associats sempre un informe que ha de contenir l'avaluació de l'actuació realitzada pel tècnic habilitat, la qual ha d'especificar el tipus d'actuació segons els criteris següents:
a) Actuació favorable: quan no es detecti cap desviació.
b) Actuació amb desviacions, quan es detectin:
- Mancances en el sistema de qualitat o en l'actuació portada a terme que no tenen cap repercussió en el resultat de l'actuació, ni en l'establiment.
- Mancances que es poden identificar com a errors puntuals del tècnic de l'entitat.
- Mancances que no posen en dubte la competència del tècnic ni la de l'entitat col·laboradora.
c) Actuació desfavorable, quan es detecti:
- Falsedat o inexactitud en les dades subministrades en els dictàmens o certificacions tècniques emeses.
- Actuacions negligents en la pràctica de les seves actuacions.
- Manca de manteniment de la confidencialitat de la informació obtinguda.
Quan una intervenció resulti amb un informe favorable, s'ha de notificar i remetre l'informe a l'entitat col·laboradora a la qual pertany el tècnic intervingut, perquè en tingui coneixement.
Quan una intervenció resulti amb un informe amb desviacions, s'ha de notificar i remetre l'informe a l'entitat col·laboradora a la qual pertany el tècnic intervingut, i la persona titular de la direcció general competent per raó de la matèria ha d'acordar:
- tancar la intervenció sense més afectacions que l'advertiment i la posada en coneixement de les desviacions observades,
- o bé realitzar la intervenció d'altres actuacions efectuades per l'entitat col·laboradora o el tècnic habilitat objecte de la primera intervenció.
Quan una intervenció resulti amb un informe desfavorable, s'ha de notificar i remetre l'informe a l'entitat col·laboradora a la qual pertany el tècnic intervingut, amb la proposta de resolució en el sentit següent:
- proposta de suspensió temporal de l'habilitació del tècnic de sis mesos com a màxim;
- proposta de revocació de l'habilitació del tècnic.
De la proposta de resolució, se n'ha de donar un termini d'audiència de quinze dies, transcorregut el qual i valorades les al·legacions presentades, la persona titular de la direcció general competent per raó de la matèria ha d'adoptar la resolució corresponent que acordi, si escau, la revocació o suspensió temporal de l'habilitació.
12.3 Els criteris de graduació, als efectes del que s'ha indicat anteriorment, han de considerar les circumstàncies següents:
a) El perjudici ocasionat amb l'activitat realitzada.
b) El benefici derivat de l'activitat realitzada.
c) La intencionalitat quant a les accions dutes a terme.
d) La reincidència en actuacions similars.
Així mateix, la direcció general competent per raó de la matèria, en la resolució adoptada, pot requerir a l'entitat col·laboradora que repeteixi amb les correccions oportunes l'actuació realitzada.
Aquesta repetició és a càrrec de l'entitat col·laboradora sense cap cost per al titular de l'establiment, activitat o edifici.
12.4 Es produeix també la pèrdua de la condició de tècnic o tècnica habilitat en l'àmbit respectiu si aquesta habilitació no es renova d'acord amb la normativa sectorial específica que ho prevegi així.
En aquests supòsits, l'entitat col·laboradora de l'Administració ho ha de notificar a la direcció general competent per raó de la matèria.
13.1 L'òrgan competent per atorgar l'autorització de les entitats col·laboradores que vulguin obtenir-la en l'àmbit de prevenció i seguretat en matèria d'incendis i dels establiments oberts al públic, espectacles públics i activitats recreatives és la direcció general competent en matèria de prevenció i extinció d'incendis.
Amb caràcter previ a la resolució d'autorització, és necessari en tot cas l'informe de la direcció general competent en matèria d'espectacles públics i activitats recreatives.
13.2 L'òrgan competent per atorgar l'autorització de les entitats col·laboradores que vulguin obtenir-la en l'àmbit de la protecció civil és la direcció general competent en matèria de protecció civil.
13.3 En cas que una entitat sol·liciti ser autoritzada en els dos àmbits dels apartats anteriors, s'han de dictar dues resolucions d'acord amb el que regula aquest article tramitades en un procediment únic.
Poden sol·licitar l'autorització com a entitat col·laboradora de l'Administració en les matèries que corresponen al departament competent en seguretat pública les entitats que reuneixin, o estiguin en disposició de reunir abans d'iniciar el seu funcionament com a tals, els requisits següents:
a) Tenir personalitat jurídica pròpia i, en el cas d'entitats que formin part d'una organització superior que porta a terme activitats diferents de les pròpies d'entitat col·laboradora, ser legalment identificables dins d'aquesta organització.
b) Disposar de l'estructura organitzativa i dels mitjans tècnics, de qualitat i humans per realitzar les funcions i les tasques que els corresponen i que els són assignades per la normativa aplicable d'acord, si escau, amb les instruccions, protocols i procediments que corresponguin.
c) Disposar dels locals i de les instal·lacions necessàries per dur a terme les funcions objecte de la seva activitat com a entitat col·laboradora.
d) Tenir els mitjans i els equips requerits per la normativa aplicable i per les instruccions tècniques de la direcció general competent en cada àmbit d'actuació, per portar a terme totes les funcions i actuacions que els corresponen en funció dels àmbits d'actuació.
e) Disposar d'una plantilla de personal tècnic habilitat suficient, en funció de l'àmbit d'actuació corresponent, per portar a terme de manera tècnicament competent totes les funcions que li siguin encarregades d'acord amb la seva autorització.
f) Disposar dels mitjans materials, electrònics i informàtics suficients per desenvolupar les funcions per a les quals han estat autoritzades.
De manera particular, la direcció general competent en cadascun dels àmbits que corresponen al departament competent en matèria de seguretat pública pot determinar, mitjançant instruccions, procediments o protocols, necessitats específiques de mitjans materials, electrònics i informàtics per al desenvolupament de tasques de control, verificació o certificació.
g) Les entitats col·laboradores s'han d'adequar a la imatge corporativa d'identificació que estableixi la direcció general competent en cadascun dels àmbits d'actuació d'acord, si escau, amb les instruccions, protocols i procediments que corresponguin.
h) Les entitats col·laboradores han de garantir la confidencialitat de la informació obtinguda en el transcurs de les seves actuacions.
i) Disposar d'una pòlissa d'assegurances o un altre sistema que cobreixi, per un import d'un milió d'euros (1.000.000 €), les responsabilitats civils de caràcter general i els danys que es puguin derivar de les seves actuacions com a entitats col·laboradores de l'Administració.
També ha de cobrir les despeses derivades de la repetició de les actuacions, verificacions o certificacions en el cas que es declarin invàlides, les despeses de la no-realització o no-finalització de les tasques contractades abonades prèviament en cas de suspensió o retirada de l'autorització, així com els danys a tercers que es derivin d'una actuació deficient per part de l'entitat.
L'import esmentat pot ser actualitzat per la persona titular del departament competent en matèria de seguretat pública.
j) Constituir i dipositar una garantia a la Caixa General de Dipòsits de la Generalitat de Catalunya, d'acord amb el Reglament de la Caixa General de Dipòsits de la Generalitat de Catalunya, per un import de cent cinquanta mil euros (150.000 €).
Aquesta garantia respon del compliment de les obligacions adquirides per l'entitat com a entitat col·laboradora i el pagament, si escau, de les sancions imposades d'acord amb la normativa corresponent.
L'import esmentat pot ser actualitzar per la persona titular del departament competent en matèria de seguretat pública.
k) Disposar d'un sistema eficaç de formació i de supervisió periòdica de les actuacions que realitzi el personal tècnic habilitat, i mantenir un registre actualitzat i traçable d'aquestes actuacions de formació i supervisió i de les mesures adoptades en cas que s'hi detectin deficiències.
l) Disposar de procediments que descriguin els mètodes d'actuació, adequats als requeriments de la normativa aplicable i als criteris tècnics establerts per la direcció general competent en cada àmbit d'actuació.
Els procediments han d'estar a l'abast de tot el personal responsable de realitzar les actuacions.
m) Disposar d'un sistema documentat que garanteixi que les actuacions de l'entitat es porten a terme sense cap tipus de conflicte d'interès i que el seu personal està lliure de qualsevol pressió comercial, financera o d'altre tipus que pugui afectar la seva imparcialitat de judici.
n) Ajustar-se al compliment dels requisits per al funcionament especificats a la norma UNE-EN ISO/IEC 17020, d'avaluació de la conformitat.
o) Les entitats han de complir els requisits d'independència que es fixen a la norma UNE-EN ISO/IEC 17020 i a les seves guies europees aplicables, amb les indicacions de l'annex 1 d'aquest Decret.
Requisits específics d'autorització en l'àmbit de prevenció i seguretat en matèria d'incendis i dels establiments oberts al públic, espectacles públics i activitats recreatives
Les entitats col·laboradores que vulguin obtenir l'autorització en l'àmbit de prevenció i seguretat en matèria d'incendis i dels establiments oberts al públic, espectacles públics i activitats recreatives per desenvolupar la seva activitat a Catalunya, a més de disposar dels requisits esmentats a l'article anterior, han d'ajustar-se als requisits específics següents:
a) Disposar d'un director tècnic, amb l'habilitació per realitzar actuacions de comprovació als establiments, activitats i edificis especificats a l'annex 1 de la Llei 3/2010, del 18 de febrer, que ha de formar part de la plantilla laboral de l'entitat col·laboradora, contractat a temps total i dedicat exclusivament a les tasques pròpies de l'entitat.
b) Disposar del personal tècnic habilitat per al desenvolupament de les seves funcions en el marc de la Llei 3/2010, esmentada, per als establiments, activitats i edificis especificats a l'annex 1 de la mateixa Llei.
A aquests efectes, a la sol·licitud d'autorització cal indicar el nombre de tècnics habilitats, que ha de ser com a mínim de dues persones, que s'ha de mantenir en tot cas d'acord amb la resolució d'autorització si es considera suficient.
Un d'aquests tècnics habilitats ha de ser el director tècnic.
c) Disposar del personal tècnic capacitat per portar a terme les funcions i actuacions pròpies als establiments oberts al públic, espectacles públics i activitats recreatives, distintes de les actuacions referents a la prevenció i seguretat en matèria d'incendis.
A aquests efectes, a la sol·licitud d'autorització cal indicar el nombre de tècnics capacitats, que ha de ser com a mínim d'una persona, que s'ha de mantenir en tot cas d'acord amb la resolució d'autorització si es considera suficient.
Aquesta persona pot ser la mateixa que les mínimes requerides amb l'habilitació en matèria d'incendis en els apartats anteriors.
Requisits específics d'autorització en l'àmbit de la protecció civil
Les entitats col·laboradores que vulguin obtenir l'autorització en l'àmbit de protecció civil per desenvolupar la seva activitat a Catalunya, a més de disposar dels requisits esmentats a l'article 14, s'han d'ajustar, com a mínim, als requisits específics següents:
a) Disposar d'una persona amb la condició de director o directora tècnic, amb la condició de personal tècnic acreditat per a l'elaboració de plans d'autoprotecció de les activitats i centres d'interès per a la protecció civil de Catalunya i amb la formació específica que s'estableixi d'acord amb l'article 11, que ha de formar part de la plantilla laboral de l'entitat col·laboradora, contractada a temps total i dedicada exclusivament a les tasques pròpies de l'entitat.
b) Disposar d'una tècnic amb l'acreditació per a l'elaboració de plans d'autoprotecció de les activitats i centres d'interès per a la protecció civil de Catalunya o per a l'elaboració de plans d'autoprotecció de les activitats i centres d'interès per a la protecció civil local, en funció dels tipus de plans d'autoprotecció sobre els quals s'ha d'informar, i que ha de tenir la formació específica a què fa referència l'article 11.
Sol·licitud d'autorització i documentació que cal aportar
17.1 Les sol·licituds d'autorització de les entitats col·laboradores de l'Administració en els àmbits que estableix aquest Decret s'han de presentar a les oficines de gestió empresarial o al portal de tramitació de la Generalitat per a les empreses, o bé per qualsevol dels mitjans i registres a què fa referència la legislació de procediment administratiu, mitjançant una instància adreçada a la direcció general que correspongui segons el que s'ha establert a l'article 13.
En el supòsit que una entitat pretengui actuar en els dos àmbits que estableix l'article 2, la instància es pot adreçar indistintament a qualsevol de les unitats directives abans indicades.
17.2 Amb la sol·licitud d'autorització s'han d'aportar els documents que s'indiquen a continuació o, si s'escau, la justificació acreditativa d'estar en disposició d'obtenir-los:
a) Dades de l'entitat que comprenguin: nom, domicili social, NIF, nom i DNI del representant legal, adreça de les oficines i de les delegacions tècniques i organigrama de l'entitat.
b) Escriptura de constitució i estatuts o la norma per la qual es crea l'entitat i una memòria d'activitats de l'empresa.
c) Dades de la plantilla de personal previst, aportant curriculum vitae del personal tècnic degudament habilitat i del personal directiu, així com la titulació acadèmica i l'organigrama de l'empresa amb indicació de les relacions amb altres organitzacions.
d) Relació de mitjans i equips disponibles.
e) Còpia del manual, amb inclusió expressa dels procediments interns per a la determinació de les tarifes de l'entitat, així com dels procediments de qualitat i dels procediments tècnics relatius a les funcions objecte d'autorització.
f) Còpia de la pòlissa d'assegurances per cobrir les responsabilitats derivades de les seves actuacions.
g) Declaració responsable sobre el fet de disposar d'una política assumida per part de la direcció de l'empresa, així com dels procediments adequats per garantir el compliment dels requisits establerts en aquest Decret, o d'estar en disposició de complir-los i, especialment, quant als criteris d'independència, imparcialitat, confidencialitat i absència de conflicte d'interessos, subscrita per la direcció general de l'empresa o òrgan equivalent, en relació amb les activitats que es desenvolupen.
17.3 La direcció general competent en cada cas pot establir el model normalitzat de sol·licitud d'autorització, al qual s'ha de donar publicitat al web departamental.
17.4 No és necessari tornar a presentar la documentació que ja estigui en poder de l'Administració o que s'hagi presentat a l'Administració en compliment d'una altra normativa sectorial, sens perjudici que d'acord amb la legislació vigent en matèria de procediment administratiu es pugui requerir que es faciliti informació sobre l'expedient, actuació o arxiu on es troba el document.
Avaluació i proposta de resolució
18.1 Un cop rebuda la sol·licitud i la documentació exigida i efectuades les visites d'inspecció i les comprovacions necessàries, si s'escauen, la direcció general competent en matèria de prevenció i extinció d'incendis o la direcció general competent en matèria de protecció civil formularan la proposta de resolució corresponent.
Aquesta proposta ha de contenir una valoració de les dades aportades per l'entitat sol·licitant i, en tot cas, la proposta d'atorgament de l'autorització o, si escau, de denegació, fent constar, en aquest darrer cas, les raons d'ordre tècnic i de qualsevol altra naturalesa que hagin motivat la proposta de resolució desfavorable.
Així mateix, la direcció general que tramita l'expedient ha de comunicar, en el termini de deu dies des de la recepció de la sol·licitud, còpia d'aquesta, juntament amb la documentació complementària que consideri necessària, a les entitats associatives representatives dels ens locals en l'àmbit de Catalunya i a l'Ajuntament de Barcelona, a l'efecte que en el termini de vint dies puguin aportar un informe no vinculant que s'incorporarà a l'expedient.
18.2 En cas que la sol·licitud d'autorització no reuneixi tots els requisits necessaris, s'ha de requerir al sol·licitant que l'esmeni d'acord amb la normativa de procediment administratiu comú.
En el cas que no es doni compliment al requeriment efectuat en el termini fixat, es considerarà que s'ha desistit de la sol·licitud.
18.3 Si la proposta de resolució és de denegació de l'autorització o conté mesures que siguin susceptibles d'esmena, aquesta s'ha de notificar a l'entitat col·laboradora i se li ha de comunicar que disposa de quinze dies hàbils, a comptar de l'endemà de la recepció de la notificació, per fer-hi les observacions que consideri oportunes.
19.1 En vista dels antecedents, de la proposta de resolució i de les al·legacions presentades, la persona titular de la direcció general que correspongui segons l'àmbit ha de dictar la resolució i concedir o denegar l'autorització.
La resolució d'autorització s'ha de dictar i notificar en el termini màxim de sis mesos des que es va presentar la sol·licitud d'autorització, sense perjudici de la possibilitat de suspensió d'acord amb la legislació de procediment de les administracions públiques de Catalunya.
La manca de notificació de la resolució expressa en el termini indicat té els efectes per a l'entitat interessada de denegació de l'autorització.
19.2 La part dispositiva de la resolució d'autorització s'ha de publicar al DOGC.
La resolució d'autorització ha de concretar com a mínim els aspectes següents:
a) Codi d'inscripció com a entitat autoritzada.
b) Les delegacions i les oficines obertes per a l'àmbit territorial de l'autorització.
c) Les condicions generals i específiques que s'imposin a l'entitat.
d) El període de vigència de l'autorització.
Així mateix, la resolució ha de contenir un annex amb la relació de personal tècnic autoritzat i la direcció tècnica.
19.3 Amb la notificació de la resolució s'ha d'indicar el règim de recursos pertinent.
Efectes i vigència de les autoritzacions
20.1 Les autoritzacions regulades en aquest Decret faculten l'entitat per dur a terme les funcions per a les quals ha estat efectivament autoritzada i que s'han descrit en el present Reglament.
20.2 Les entitats autoritzades han de fer constar aquesta condició en tots els documents que emetin com a resultat de les seves actuacions com a entitat col·laboradora de l'Administració.
20.3 La vigència de l'autorització és de cinc anys a comptar de la data de la resolució.
En cas que s'hagin emès resolucions de modificació de l'autorització, la vigència de l'autorització comptarà des de la data de la primera resolució.
20.4 Un cop obtinguda la condició d'entitat col·laboradora de l'Administració, l'entitat ha de comunicar qualsevol canvi que afecti la composició de la plantilla de personal tècnic habilitat de l'entitat a la direcció general corresponent.
L'entitat autoritzada que vulgui efectuar el tràmit de renovació ha de presentar la sol·licitud corresponent amb una antelació mínima de sis mesos abans de la data de finalització de la seva autorització, juntament amb una declaració responsable sobre el manteniment dels requisits i adjuntant únicament aquelles dades i documentació que hagin canviat respecte de les que constaven quan es va atorgar l'autorització objecte de renovació.
El procediment de renovació de l'autorització s'ajusta al procediment d'autorització i s'ha de dictar la resolució corresponent, la qual en cas que no es dicti de forma expressa s'ha de considerar atorgada per silenci una vegada transcorregut el termini previst a aquest efecte, sens perjudici de la possibilitat d'inspecció o supervisió per part de l'Administració.
22.1 En cas de modificacions de l'estructura organitzativa o de funcionament, l'entitat ha de presentar la sol·licitud corresponent i aportar les dades i la documentació actualitzada objecte de la modificació.
El procediment per avaluar aquestes modificacions s'ajusta al procediment d'autorització.
22.2 En cas de modificacions relatives al personal habilitat de l'entitat, aquesta ho ha de comunicar a l'Administració i ha d'aportar la documentació actualitzada.
La direcció general competent per raó de l'àmbit d'actuació avaluarà la documentació, farà les auditories necessàries i actualitzarà l'annex i les dades registrals corresponents, que es comunicaran a l'entitat col·laboradora.
Les entitats col·laboradores estan subjectes al pagament de les taxes que siguin legalment establertes per la seva autorització o per l'habilitació del seu personal tècnic i per la modificació de l'autorització i la seva renovació, així com per les actuacions de supervisió o inspecció regulades en aquest Decret.
24.1 En el Registre d'entitats col·laboradores de l'Administració en matèria de prevenció i seguretat corresponents al departament competent en matèria de seguretat pública s'inscriuen les entitats autoritzades d'acord amb aquest Decret:
a) Les entitats col·laboradores de l'Administració en l'àmbit de la prevenció i la seguretat en matèria d'incendis i dels establiments oberts al públic, espectacles públics i activitats recreatives.
b) Les entitats col·laboradores de l'Administració en l'àmbit de la protecció civil.
24.2 La direcció general competent en matèria de prevenció i extinció d'incendis o la direcció general competent en matèria de protecció civil segons escaigui, d'ofici, han d'inscriure en aquest Registre les dades següents de les entitats col·laboradores de l'Administració de la Generalitat:
a) Denominació de l'entitat i CIF.
b) Adreces i municipis de les delegacions i oficines on està ubicada.
c) Telèfons i adreça postal i electrònica o correu electrònic.
d) Nom de les persones responsables i del director tècnic, amb els seus DNI, NIF o NIE.
e) Data d'atorgament de l'autorització i codi d'inscripció com a entitat autoritzada.
f) Àmbit o àmbits en què està autoritzada.
g) Àmbit territorial on desenvolupa la seva activitat.
h) Condicions específiques que, si s'escau, constin en la resolució d'autorització.
24.3 La inscripció d'una entitat en el Registre ho és exclusivament als efectes informatius.
Aquest Registre té caràcter públic i s'adscriu al departament competent en matèria de seguretat pública, integrat per dues seccions gestionades, respectivament, per les direccions generals competents en matèria de prevenció, extinció d'incendis i salvaments i en matèria de protecció civil.
Les dades relatives al número del document nacional d'identitat no es publiquen sense el consentiment de la persona afectada.
24.4 En els supòsits de revocació, pèrdua i retirada de l'autorització s'ha de cancel·lar, d'ofici, la inscripció en el Registre d'entitats en matèria de prevenció i seguretat.
Així mateix, s'ha de fer constar també la suspensió en els casos que estableix aquest Reglament.
24.5 El tractament de les dades de caràcter personal contingudes en aquest Registre s'ha de fer d'acord amb el que estableix la normativa de protecció de dades de caràcter personal, per mitjà del fitxer de dades de caràcter personal que crea aquest Decret, l'estructura i el contingut del qual s'especifiquen a l'annex 2.
Control i revocació, supervisió administrativa, inspecció d'entitats col·laboradores de l'Administració i reclamacions
Control del manteniment dels requisits i revocació
25.1 El departament competent en matèria de seguretat pública, a través de les direccions generals competents en les matèries per raó de l'àmbit d'actuació, ha de dur a terme l'actuació de control de les entitats col·laboradores per tal de determinar el manteniment dels requisits exigits per a la seva autorització.
25.2 Les entitats tenen l'obligació de mantenir els requisits durant la vigència de l'autorització.
La pèrdua d'algun dels requisits comporta la revocació de l'autorització.
25.3 La proposta de revocació s'ha de comunicar a l'entitat col·laboradora perquè, si s'escau, pugui formular-hi al·legacions en un termini de quinze dies.
Correspon adoptar la resolució de revocació a l'òrgan que va atorgar l'autorització.
A l'efecte de facilitar la supervisió de la direcció general corresponent sobre les entitats col·laboradores, aquestes estan obligades a:
a) Comunicar a la direcció general corresponent totes les modificacions de les seves dades d'inscripció, especialment pel que fa a les variacions en oficines, dependències d'atenció al públic, en el personal tècnic contractat i en els mitjans materials disponibles.
b) Facilitar a la direcció general corresponent la memòria anual de les actuacions realitzades a Catalunya en la matèria de l'àmbit que els correspongui, juntament amb una auditoria sobre el compliment dels requisits que ha de reunir l'entitat (inclòs el que es refereix a la norma UNE-EN ISO/IEC 17020) durant l'exercici de referència, que inclogui la comprovació del compliment de les tarifes preestablertes per l'entitat d'acord amb el seu propi pressupost, realitzada per una empresa o organisme que actuï de tercera part, seguint els criteris i procediments que, si s'escau, determini la direcció general competent en cada matèria.
Així mateix, a la memòria s'ha de fer referència expressa, si s'escau, als sistemes de control d'aforaments gestionats i principals incidències detectades.
c) La direcció general corresponent ha de tenir accés a la informació de les activitats desenvolupades per les entitats.
A l'efecte de la comunicació abans esmentada, es poden emprar els mitjans que estableix l'article 17.1.
Inspecció de l'activitat de les entitats per l'Administració de la Generalitat
Correspon a les direccions generals competents en matèria de prevenció i extinció d'incendis, espectacles i activitats recreatives i protecció civil, en funció del seu àmbit competencial, la inspecció de les entitats col·laboradores de l'Administració de la Generalitat en els àmbits esmentats i supervisar-ne l'actuació, per tal de verificar-ne el funcionament correcte d'acord amb les condicions d'autorització que tinguin atorgades, tant les de caràcter tècnic com administratiu, i també vetllar per l'adequació a la normativa vigent en la seva actuació.
Les entitats col·laboradores han de permetre l'accés del personal de la direcció general competent en cada cas a les instal·lacions, oficines i documentació relacionades amb el servei.
De cada inspecció, se n'ha d'estendre l'acta corresponent, en la qual s'han de fer constar les incidències que s'hagin pogut observar en la inspecció.
Estesa l'acta, si escau, es pot iniciar el procediment de revocació o sancionador corresponent.
Per resolució de la persona titular de la direcció general competent en cada àmbit es pot definir la periodicitat mínima de les inspeccions.
28.1 Les entitats col·laboradores han de disposar de procediments documentats per al tractament de les reclamacions rebudes tant de part de les empreses o entitats subjectes al seu control com d'altres parts afectades per les seves actuacions, els quals han de garantir l'audiència de totes les parts interessades.
28.2 Les entitats col·laboradores han de tenir i mantenir un arxiu permanentment actualitzat de totes les reclamacions i actuacions dutes a terme en aquest sentit, a disposició de l'Administració.
28.3 En cas que una reclamació formulada contra una actuació duta a terme per una entitat col·laboradora es resolgui de manera desfavorable o no es resolgui en el termini d'un mes, la persona afectada pot traslladar la reclamació a la direcció general competent per raó de l'àmbit d'actuació.
28.4 La direcció general competent per raó de l'àmbit d'actuació avaluarà totes les reclamacions que es formulin contra les entitats col·laboradores i les seves actuacions, i ha de dur a terme les investigacions i intervencions que siguin oportunes.
Si del resultat de les investigacions es desprèn que la reclamació és fonamentada, la direcció general, prèvia audiència a les parts interessades, resoldrà i notificarà sobre la reclamació formulada en el termini de dos mesos.
Suspensió a instància de l'entitat i pèrdua de l'autorització
29.1 L'entitat col·laboradora ha de sol·licitar la suspensió de la seva autorització quan deixi de complir els requisits per disposar-ne.
La sol·licitud, que s'ha de presentar amb el format i a través dels canals que es determinin a les oficines de gestió empresarial o al portal de tramitació de la Generalitat per a les empreses, o bé als registres de les unitats directives a les quals correspon l'autorització o per qualsevol dels mitjans establerts en la legislació de procediment administratiu, ha d'indicar si es demana la suspensió total o parcial i el termini pel qual es demana, que no pot ser superior a un any.
El termini de suspensió es computa des de la notificació de la resolució de concessió.
29.2 Per obtenir l'aixecament de la suspensió, l'entitat col·laboradora ha de presentar la sol·licitud acompanyada de la documentació necessària per acreditar que compleix els requisits de l'autorització suspesa.
La sol·licitud s'ha de presentar, com a màxim, un mes abans de la finalització del termini de suspensió.
L'òrgan competent efectuarà les comprovacions i auditories pertinents, si escauen, i formularà la proposta de resolució corresponent.
29.3 Si l'entitat col·laboradora no sol·licita l'aixecament de la suspensió o no acredita que compleix els requisits per disposar de l'autorització dins del termini previst anteriorment, es produirà la pèrdua de l'autorització i es dictarà resolució declarativa d'aquesta circumstància.
29.4 En cas que la suspensió o el seu aixecament no es concedeixin en els termes sol·licitats per l'entitat col·laboradora, s'ha de donar audiència prèvia a l'entitat.
Suspensió d'ofici i retirada de l'autorització
30.1 Quan, en exercici de les funcions de supervisió administrativa, com a conseqüència d'una reclamació, o per informe motivat d'una unitat administrativa o d'una Administració local, els serveis tècnics de la direcció general competent per raó de l'àmbit constatin un incompliment greu de les obligacions a què estan subjectes les entitats autoritzades o els seus tècnics, d'acord amb el que estableixen l'article 97 de la Llei 26/2010, del 3 d'agost, i l'article 59 de la Llei 3/2010, del 18 de febrer, la direcció general competent emetrà una proposta de resolució de suspensió degudament motivada.
Aquesta proposta ha d'indicar el termini i l'abast de la suspensió i s'ha de sotmetre al tràmit d'audiència de l'entitat i del personal tècnic afectat per un termini de deu dies.
Transcorregut aquest termini sense rebre cap resposta, o sense que s'aportin proves que desvirtuïn els fets que motiven la proposta de suspensió, la persona titular de la direcció general competent en cadascun dels àmbits acordarà la suspensió per un termini màxim de sis mesos.
La resolució s'ha de notificar a l'entitat i als tècnics afectats.
30.2 De conformitat amb l'article 97.3 de la Llei 26/2010, del 3 d'agost, un cop transcorregut el termini de suspensió de l'autorització sense que l'entitat col·laboradora hagi adoptat mesures correctores de l'incompliment greu, el director general competent en cadascun dels àmbits emetrà la proposta de retirada definitiva de l'autorització, amb audiència prèvia de l'entitat de quinze dies.
La resolució de retirada de l'autorització s'ha de notificar a les parts interessades.
30.3 Quan la suspensió o retirada de l'autorització establerta en els apartats anteriors s'adopti com a conseqüència de la pèrdua d'un requisit general que pot afectar més d'un àmbit, s'ha de procedir a la suspensió o retirada general, en tots els àmbits d'actuació, de l'autorització de funcionament de l'entitat col·laboradora de l'Administració a l'empara d'aquest Decret.
Règim sancionador aplicable a les entitats col·laboradores de l'Administració
31.1 Les entitats col·laboradores de l'Administració en l'àmbit de la prevenció i seguretat estan sotmeses al règim sancionador que estableix la legislació sectorial específica aplicable, com és la vigent en l'àmbit de prevenció i extinció d'incendis, regulada en el capítol V del títol V de la Llei 3/2010, del 18 de febrer, de prevenció i seguretat en matèria d'incendis en establiments, activitats, infraestructures i edificis i, si escau, la legislació en matèria de protecció civil i d'espectacles públics i activitats recreatives, i supletòriament, el capítol II del títol VII de la Llei 26/2010, del 3 d'agost, de règim jurídic i de procediment de les administracions públiques de Catalunya.
31.2 Per a la tramitació de les sancions previstes a la legislació esmentada, s'aplica el règim sancionador general de l'Administració de la Generalitat.
32.1 Els òrgans competents per incoar el procediment sancionador i per imposar les sancions corresponents són les persones titulars de les direccions generals competents en matèria de prevenció i extinció d'incendis o en matèria de protecció civil, segons l'àmbit que correspongui.
32.2 Les resolucions sancionadores que dicti la direcció general competent en matèria de prevenció i extinció d'incendis requereixen l'informe preceptiu dels serveis tècnics de la direcció general competent en matèria d'espectacles públics i activitats recreatives quan en la intervenció estigui afectada la matèria d'espectacles públics i activitats recreatives o hi tingui relació.
Les sancions a imposar s'han de graduar tenint en compte les circumstàncies previstes a l'article 57 de la Llei 3/2010, del 18 de febrer, a la legislació de procediment administratiu i, si escau, a la legislació en matèria de protecció civil.
La persona instructora del procediment administratiu sancionador pot proposar a l'òrgan que l'hagi incoat l'adopció de la mesura cautelar de suspensió de l'autorització de l'entitat col·laboradora o del seu personal tècnic presumptament responsable de la infracció, en cas d'infraccions greus, així com qualsevol altra mesura adequada per evitar o minimitzar el risc que es pugui derivar de la infracció.
Com a conseqüència del procediment sancionador corresponent tramitat d'acord amb els articles anteriors d'aquest Decret, es poden imposar les sancions previstes en la legislació sectorial específica, com són les sancions establertes a l'article 55.1 de la Llei 3/2010, del 18 de febrer, en matèria de prevenció i extinció d'incendis, i supletòriament, les previstes a l'article 100.4 de la Llei 26/2010, del 3 d'agost.
Habilitació per a la modificació dels fitxers de dades de caràcter personal
Els fitxers a què fan referència els articles 24.5 i 9.2 d'aquest Decret, continguts respectivament en els annexos 2 i 3, poden ser modificats per ordre de la personal titular del departament competent en matèria de seguretat pública, d'acord amb el que estableix la disposició final tercera de la Llei 32/2010, de l'1 d'octubre, de l'Autoritat Catalana de Protecció de Dades.
–1 Als efectes del que estableix l'article 62 de la Llei 3/2010, del 8 de febrer, de prevenció i seguretat en matèria d'incendis en establiments, activitats, infraestructures i edificis, el Registre d'entitats col·laboradores de l'Administració en l'àmbit de la prevenció i la seguretat en matèria d'incendis s'integra en el Registre regulat a l'article 24.1 d'aquest Decret.
–2 Així mateix, les entitats col·laboradores de l'Administració en l'àmbit de la prevenció i la seguretat en matèria d'incendis, una vegada obtinguda l'autorització corresponent d'acord amb el que disposa aquest Decret, tenen la condició d'entitats col·laboradores de l'Administració en l'àmbit de la prevenció i la seguretat en matèria d'incendis i dels establiments oberts al públic, espectacles públics i activitats recreatives.
–1 Continuen vigents les autoritzacions i habilitacions atorgades abans de l'entrada en vigor d'aquest Decret, si bé qualsevol autorització a una entitat col·laboradora efectuada per una Administració pública en els àmbits competencials establerts en aquest Decret finalitzarà la seva durada en el termini màxim d'un any a partir de l'entrada en vigor esmentada.
Igualment es manté l'eficàcia de les actuacions dutes a terme per aquestes entitats i el seu personal.
–2 Les autoritzacions provisionals atorgades per actuar com a entitats col·laboradores en l'àmbit de la prevenció d'incendis a l'empara de la disposició transitòria primera de la Llei 3/2010 esdevenen prorrogades fins a un any a partir de la data d'entrada en vigor del present Decret.
Tanmateix, les entitats poden sol·licitar en qualsevol moment la suspensió de la seva autorització si és del seu interès deixar d'actuar com a entitat col·laboradora en aquest àmbit.
Si a l'entrada en vigor d'aquest Decret no s'ha aprovat l'ordre a què fa referència l'article 11 sobre personal tècnic habilitat per realitzar la seva activitat a les entitats col·laboradores en l'àmbit de la protecció civil, podran prestar-hi serveis els tècnics i tècniques acreditats per elaborar plans de protecció civil, amb l'habilitació provisional prèvia a aquests efectes de la direcció general competent en matèria de protecció civil.
Aquesta habilitació provisional produirà els seus efectes en els termes que estableixi la resolució d'habilitació i per una durada màxima de sis mesos.
Queda derogat l'annex II del Decret 112/2010, de 31 d'agost, pel qual s'aprova el Reglament d'espectacles públics i activitats recreatives.
Requisits d'independència i imparcialitat
Les entitats col·laboradores han de complir els requisits per als organismes d'inspecció de tipus A, de conformitat amb l'annex A de la norma UNE-EN ISO/IEC 17020.
–1 Les entitats i el seu personal, i l'organització superior a què pertany l'entitat, si s'escau, no poden estar vinculats amb cap activitat que pugui entrar en conflicte amb la independència de judici i la integritat respecte de les actuacions corresponents als seus àmbits d'actuació.
a) Es consideren incompatibles amb la verificació i la inspecció i control com a entitat col·laboradora els serveis d'enginyeria, de consultoria, de disseny, instal·lació i manteniment d'equips, sistemes i instal·lacions de protecció contra incendis i l'elaboració o implantació de sistemes de prevenció i seguretat i plans d'emergència o d'autoprotecció en activitats susceptibles de ser controlades, inspeccionades o verificades.
No obstant això, quan l'entitat col·laboradora estigui autoritzada únicament en un dels àmbits a què fa referència l'article 2.1 d'aquest Decret, podrà realitzar serveis en l'altre àmbit en què no està autoritzada, si bé l'òrgan que ha emès l'autorització haurà de vetllar de forma especial per la garantia d'independència i imparcialitat en col·laboració i comunicació directa amb la direcció general competent en l'àmbit en què no ha estat autoritzada.
No es consideren incompatibles les activitats pròpies de les funcions corresponents als seus àmbits d'actuació amb les activitats realitzades per l'entitat col·laboradora com a entitat de tercera part, o la realització d'actuacions d'autocontrol per una activitat, sempre que no es produeixi un conflicte d'interessos.
b) L'entitat col·laboradora no pot realitzar cap actuació en el marc de les funcions corresponents als seus àmbits d'actuació en una activitat que tingui relacions contractuals amb una empresa que realitza activitats incompatibles segons aquest Decret (enginyeria, consultoria o elaboració o implantació de sistemes de prevenció i seguretat i plans d'emergència o d'autoprotecció) si aquesta empresa té titulars o personal directiu amb relació de parentiu de fins a segon grau amb els titulars, socis o personal directiu de l'entitat col·laboradora.
c) El personal tècnic habilitat o capacitat que tingui una vinculació personal de parentiu fins al segon grau amb persones que siguin titulars, socis o personal directiu d'empreses objecte de l'actuació s'ha d'inhibir de realitzar qualsevol actuació per a aquestes empreses.
–2 L'entitat col·laboradora ha de documentar les accions a prendre en la contractació de personal que s'hagi dedicat prèviament a activitats incompatibles d'acord amb aquest Decret a fi de vetllar pel compliment dels criteris d'independència i imparcialitat esmentats i evitar conflictes d'interessos.
En cap cas el personal tècnic pot portar a terme una actuació de control o de verificació en una activitat si en els dos anys previs hi va participar en serveis d'enginyeria o consultoria.
Així mateix, si l'entitat col·laboradora ofereix altres serveis de consultoria o assistència tècnica no incompatibles amb el que s'estableix en aquest Decret, ha de garantir que no impliqui una dependència financera o d'un altre tipus que pugui comprometre la independència i imparcialitat de l'actuació com a entitat col·laboradora abans de portar-la a terme.
Tot això s'entén sens perjudici de la potestat inspectora i de control de l'Administració pública.
–3 L'entitat col·laboradora no pot compartir oficines, estructura organitzativa, personal, mitjans, equips ni publicitat amb cap empresa o entitat que realitzi activitats incompatibles d'acord amb aquest Decret.
Així mateix, l'entitat col·laboradora també ha de disposar d'una política pública assumida per l'alta direcció, així com de procediments, permanentment actualitzats, que garanteixin el compliment dels requisits d'independència i imparcialitat regulats en aquest Decret.
Igualment l'entitat ha de disposar, i mantenir permanentment actualitzada, d'una declaració del compliment dels requisits d'independència i imparcialitat regulats en aquest Decret, signada pel director general de l'entitat (o òrgan equivalent).
Aquesta declaració ha d'incloure una descripció detallada de totes les activitats que realitza l'entitat col·laboradora i també l'organització superior a la qual pertany, si s'escau.
L'entitat col·laboradora ha de disposar d'un document permanentment actualitzat on constin totes les empreses que s'hi relacionen, o amb vinculació personal.
Aquest document ha d'incloure una descripció detallada de totes les activitats realitzades per aquestes empreses, indicant si aquestes activitats són incompatibles i, si escau, el sistema i procediments per evitar qualsevol tipus de conflicte d'interès.
Fitxer del Registre d'entitats col·laboradores de l'Administració en matèria de prevenció i seguretat
Registrar i gestionar les entitats col·laboradores de l'Administració en matèria de prevenció i seguretat corresponents al departament competent en matèria de seguretat pública en el qual s'han d'inscriure les entitats autoritzades d'acord amb aquest Decret.
Els usos del fitxer són la tramitació i resolució dels expedients d'autorització de les entitats col·laboradores, així com les modificacions, revocacions, suspensions, pèrdues i retirades corresponents.
Igualment, elaborar estadístiques internes i públiques.
c) Persones i col·lectius afectats:
Les persones físiques representants de la persona jurídica que sol·licita l'autorització de l'entitat col·laboradora, i també les persones representants de l'entitat col·laboradora autoritzada i el director tècnic.
Les dades s'obtenen mitjançant formularis, d'inscripció electrònica o en suport paper, a través de les declaracions administratives i sol·licituds corresponents.
Les dades s'obtenen directament de la persona titular de les dades o de la persona que ostenta la representació legal de l'entitat col·laboradora.
f) Estructura del fitxer i tipus de dades tractades:
- Nom i cognoms de les persones responsables i representants de l'entitat, amb el DNI, NIF o NIE, adreça postal i electrònica i telèfon.
- Nom i cognoms del director tècnic, amb el seu DNI, NIF o NIE, adreça postal i electrònica i telèfon.
- Denominació de l'entitat i CIF.
- Així mateix, adreces i municipis de les delegacions i oficines, data d'atorgament de l'autorització i codi d'inscripció com a entitat autoritzada, àmbits en què està autoritzada i àmbit territorial on desenvolupa la seva activitat, i condicions específiques que, si escau, constin en la resolució d'autorització.
D'acord amb la Llei orgànica 15/1999, de 13 de desembre, de protecció de dades de caràcter personal; la Llei 3/2010, del 18 de febrer, de prevenció i seguretat en matèria d'incendis en establiments, activitats, infraestructures i edificis; la Llei 4/1997, de 20 de maig, de protecció civil de Catalunya, i la Llei 11/2009, del 6 de juliol, de regulació administrativa dels espectacles públics i les activitats recreatives, se cedeixen a les administracions locals i a les administracions sectorials amb personalitat jurídica pròpia a les quals presten la seva col·laboració les entitats col·laboradores i el seu personal tècnic habilitat, les dades corresponents a l'autorització i habilitació i, si s'escau, les suspensions, pèrdues, retirades, revocacions i modificacions que els afectin.
Així mateix, a l'Institut de Seguretat Pública de Catalunya, i també als òrgans del departament competent en matèria de seguretat pública de l'Administració de la Generalitat.
i) Transferències internacionals de dades a tercers països:
Direcció General de Prevenció, Extinció d'Incendis i Salvaments o Direcció General de Protecció Civil, en funció dels àmbits d'actuació assenyalats a l'article 2.1 d'aquest Decret, del Departament d'Interior, carrer Diputació, 353-355, 08009 Barcelona.
k) Unitat administrativa davant la qual es poden exercir els drets d'accés, rectificació, cancel·lació i oposició:
Subdirecció General Tècnica i Subdirecció General de Programes en Protecció Civil, respectivament, de les direccions generals de Prevenció, Extinció d'Incendis i Salvaments i de Protecció Civil, en funció dels àmbits d'actuació previstos a l'article 2.1 d'aquest Decret, del Departament d'Interior, carrer Diputació, 353-355, 08009 Barcelona.
Fitxer del Personal tècnic habilitat i certificat de les entitats col·laboradores en matèria de prevenció i seguretat
Registrar i supervisar el personal tècnic habilitat de les entitats col·laboradores de l'Administració en matèria de prevenció i seguretat, tant en l'àmbit de la prevenció i la seguretat en matèria d'incendis i dels establiments oberts al públic, espectacles públics i activitats recreatives, com en l'àmbit de la protecció civil.
Registrar el personal tècnic certificat pel que fa a la prevenció i seguretat en matèria d'incendis, o bé el que està cursant una formació específica per obtenir el certificat de tècnic en aquesta matèria que emet l'Institut de Seguretat Pública de Catalunya.
Gestió d'habilitacions i supervisió del personal tècnic de les entitats col·laboradores de l'Administració en matèria de prevenció i seguretat, tant en l'àmbit de la prevenció i la seguretat en matèria d'incendis i dels establiments oberts al públic, espectacles públics i activitats recreatives, com en l'àmbit de la protecció civil.
Gestió de certificacions del personal tècnic i registre dels tècnics que estan cursant una formació específica per obtenir el certificat de tècnic en aquesta matèria que emet l'Institut de Seguretat Pública de Catalunya.
Elaboració d'estadística interna i pública.
c) Persones o col·lectius afectats:
Personal tècnic en l'àmbit de la prevenció i la seguretat en matèria d'incendis i dels establiments oberts al públic, espectacles públics i activitats recreatives, així com en l'àmbit de la protecció civil.
d) Procediment de recollida de les dades:
Les dades s'obtenen mitjançant formularis d'inscripció electrònics i en suport paper, a través de les sol·licituds o declaracions corresponents, si escau.
e) Procedència de les dades de caràcter personal:
Les dades són proporcionades pels mateixos tècnics, per les entitats col·laboradores de l'Administració o per l'Institut de Seguretat Pública de Catalunya.
f) Estructura bàsica del fitxer i descripció dels tipus de dades de caràcter personal:
Adreça postal del lloc de treball
Sancions imposades i infraccions comeses.
g) Sistema de tractament de dades utilitzat:
D'acord amb la Llei orgànica 15/1999, de 13 de desembre, de protecció de dades de caràcter personal; la Llei 3/2010, del 18 de febrer, de prevenció i seguretat en matèria d'incendis en establiments, activitats, infraestructures i edificis; la Llei 4/1997, de 20 de maig, de protecció civil de Catalunya, i la Llei 11/2009, del 6 de juliol, de regulació administrativa dels espectacles públics i les activitats recreatives, a l'Institut de Seguretat Pública de Catalunya, a les administracions locals i a les administracions sectorials a les quals presten la seva col·laboració les entitats col·laboradores.
S'inclouen en tot cas els diferents òrgans del departament competent en matèria de seguretat pública de l'Administració de la Generalitat.
i) Transferències internacionals de dades a països tercers:
Direcció General de Prevenció, Extinció d'Incendis i Salvaments i Direcció General de Protecció Civil, en funció dels àmbits d'actuació, del Departament d'Interior, carrer Diputació, 353-355, 08009 Barcelona.
k) Servei o unitat davant el qual es poden exercir els drets d'accés, rectificació, cancel·lació i oposició:
Servei de Prevenció de la Subdirecció General Tècnica de la Direcció General de Prevenció, Extinció d'Incendis i Salvaments, a la carretera de la Universitat Autònoma, s/n, 08290 Cerdanyola del Vallès; i Subdirecció General de Programes en Protecció Civil de la Direcció General de Protecció Civil, carrer Diputació, 353-355, 08009 Barcelona.